上九江唐舍人一首五十韻
作者：王阮
朝代：宋

paragraphs: 江左承南渡，潯陽控上流。
平時稱用武，今日更防秋。
六代規摹古，三江險阨周。
高憑隆屏翰，下瞰握襟喉。
呼吸聞吳楚，封疆矗斗牛。
循良渡虎跡，神武射蛟遊。
勝事餘蓮社，風光足庾樓。
倚天開峻極，倒影湛飛浮。
鼎敗香山徃，官輕靖節休。
義門十世美，將業二王優。
頃歲承平久，斯民習俗修。
究心依學校，服力事田疇。
獄凈苔荒砌，山深麥掛丘。
共知忠義篤，肯陷矯誣羞。
不料腥羶起，能令日月幽。
雲屯滿赤縣，天意卒鴻溝。
郡邑生荆棘，江湖識冕旒。
竟捐形勢地，聚作虎狼陬。
昔計何勝辱，群生亦暫偷。
奇功思赫赫，內治頗悠悠。
法令中間弊，流移不可留。
未經真撫恤，還已困虔劉。
對壘緣淮甸，長蛇致虜酋。
雷聲忽天狗，旗尾又蚩尤。
隔岸幾航葦，孤城亦綴斿。
兵戈閑耒耜，戰艦奪松楸。
天下雖同擾，江西又不侔。
宿師惟此地，履畝倍他州。
諸將紛紛是，攸司日日掊。
文符競旁午，膏血罄誅求。
戰鬭連年永，瘡痍幾日瘳。
孽牙中作梗，氣習遂成媮。
情動穿墉鼠，風行借父耰。
秉彜均物則，失德自乾餱。
近世凡臨鎮，何人解撫柔。
帝爲輟近侍，人喜得賢侯。
父子文章偉，君臣契分投。
王言資潤色，國是仗謀猷。
詩似丘傳鯉，書如固續彪。
鳳毛宜鸑鷟，驥種自驊騮。
增重依蓮幕，尤煩借箸籌。
折衝皆婉畫，賜履又分憂。
奕奕長江上，源源數路頭。
若非煩柱石，何以鎮貔貅。
南土驚新事，西清擁碧油。
春風回野色，江月靜簾鈎。
地借長城望，塵清奕世讎。
有生皆固結，無士不冥搜。
立國須才用，聞公銳意收。
龍門如可上，敢請與荀儔。